Na temelju članka 54. Zakona o radu („Narodne novine“ br. 93/14, 127/17, 98/19, 151/22, 46/23, 64/23), članka 12. Statuta Sveučilišta Jurja Dobrile u Puli i članka 10. Pravilnika o stručnom osposobljavanju i usavršavanju nenastavnog osoblja od 30. studenog 2015. godine, rektor Sveučilišta Jurja Dobrile u Puli donosi

**PLAN**

**stručnog osposobljavanja i usavršavanja nenastavnog osoblja za 2025. godinu**

Članak 1.

Ovim Planom stručnog osposobljavanja i usavršavanja nenastavnog osoblja za 2025. godinu (dalje u tekstu: Plan) omogućava se stručno osposobljavanje i usavršavanje nenastavnog osoblja Sveučilišta Jurja Dobrile u Puli u 2025. godini.

Članak 2.

Sveučilište organizira sustav stručnog osposobljavanja i usavršavanja nenastavnog osoblja s ciljem stjecanja i razvijanja novih znanja, vještina i sposobnosti usmjerenih podizanju razine njihove samostalnosti, stručne osposobljenosti i djelotvornosti, a potrebnih za pravilno i djelotvorno obavljanje trenutnih i planiranih funkcija i zadataka u nadležnosti Sveučilišta.

Članak 3.

Stručno osposobljavanje se provodi s ciljem pripreme zaposlenika za obavljanje novih zadaća na istom ili drugom radnom mjestu, a obuhvaća aktivnosti koje se obavljaju s ciljem kontinuiranog unaprjeđenja stručnosti zaposlenika u tijeku rada.

Članak 4.

Zaposlenici su dužni trajno se osposobljavati za poslove radnog mjesta koje obavljaju, pratiti trendove i aktualnosti u struci te usavršavati stručne sposobnosti i vještine.

Rektor Sveučilišta sa svojim suradnicima potiče nenastavno osoblje na stručno osposobljavanje i usavršavanje te stvara uvjete za njihovu realizaciju.

Članak 5.

Utvrđuje se pravo i obveza izobrazbe nenastavnog osoblja kako slijedi:

| REDNI BROJ | PROGRAMI | IME I PREZIME ZAPOSLENIKA/ILI BROJ KOD ORGANIZIRANIH PROGRAMA | MJESTO IZVOĐENJA PROGRAMA | VRIJEME TRAJANJA | IZNOS SREDSTAVA |
| --- | --- | --- | --- | --- | --- |
| 1. | Diplomski sveučilišni studij informatika - online | 1 zaposlenik | Online | 2 godine | 3.000,00 €(po godini) |

Članak 6.

Stručno osposobljavanje i usavršavanje od osobitog interesa za Sveučilište može se financirati i ukoliko nije predviđeno ovim Planom i Financijskim planom Sveučilišta, u kojem slučaju se donose izmjene/dopune Plana.

Odluku o financiranju stručnog osposobljavanja i usavršavanja od osobitog interesa za Sveučilište donosi rektor.

Članak 7.

Ukoliko ocijeni da zahtjev zaposlenika za stručnim osposobljavanjem i usavršavanjem nije vezan uz vrstu ugovora o radu koji zaposlenik obavlja ili da ne predstavlja interes Sveučilišta, rektor ima pravo isti odbiti.

Članak 8.

Zaposlenik koji polazi program stručnog osposobljavanja ili usavršavanja dužan je pohađati program i po završenom programu podnijeti izvješće službi nadležnoj za upravljanje ljudskim resursima te dostaviti verifikacijski dokument o završenom programu, ukoliko isti postoji.

Članak 9.

Ovaj Plan stupa na snagu danom donošenja i objavit će se na mrežnim stranicama Sveučilišta.

KLASA: 130-01/24-01/01

URBROJ: 143-01-01-24-1

Pula, 03.10.2024.

 REKTOR

prof. dr. sc. Marinko Škare

OBRAZLOŽENJE

1. PRAVNA OSNOVA

Pravna osnova za donošenje ovog Plana sadržana je u članku 54. Zakona o radu („Narodne novine“ br. 93/14, 127/17, 98/19, 151/22, 46/23, 64/23), članku 12. Statuta Sveučilišta Jurja Dobrile u Puli i članku 10. Pravilnika o stručnom osposobljavanju i usavršavanju nenastavnog osoblja od 30. studenog 2015. godine.

1. OSNOVNA PITANJA KOJA SE UREĐUJU AKTOM

Planom stručnog osposobljavanja i usavršavanja nenastavnog osoblja za 2025. godinu omogućava se stručno osposobljavanje i usavršavanje nenastavnog osoblja Sveučilišta Jurja Dobrile u Puli u 2025. godini.

Sveučilište Jurja Dobrile u Puli iskazalo je potrebu za stručnim osposobljavanjem i usavršavanjem s ciljem stjecanja više stručne spreme na diplomskom sveučilišnom studiju informatike – online za jednog zaposlenika. Navedeni studij traje 2 godine, a godišnja školarina iznosi 3.000,00 €.

1. POTREBNA FINANCIJSKA SREDSTVA

Sredstva za provedbu ovog Plana osigurana su u Financijskom planu Sveučilišta Jurja Dobrile u Puli na aktivnosti A010016-43.